32001D0177
L 068/1
JURNALUL OFÍCIAL AL UNIUNII EUROPENE
DECIZIA COMISIEI
din 15 februarie 2001
de modificare a Deciziei 97/252/CE de stabilire a unor liste provizorii ale unităților din țările terțe din care statele membre autorizează importurile de lapte și produse lactate destinate consumului uman
[notificată cu numărul C(2001) 378]
(Text cu relevanță pentru SEE)
(2001/177/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Decizia 95/408/CE a Consiliului din 22 iunie 1995 privind condițiile de întocmire, pentru o perioadă interimară, a listelor provizorii cu unitățile din țările terțe din care statele membre sunt autorizate să importe unele produse de origine animală, produse pescărești și moluște bivalve vii (1), astfel cum a fost modificată ultima dată prin Decizia 98/603/CE (2) a Consiliului, în special articolul 5,
întrucât:
(1)
Decizia 95/340/CE (3) a Comisiei, modificată ultima dată prin Decizia 96/584/CE (4), stabilește o listă cu țări terțe din care statele membre autorizează importurile de lapte și produse lactate.
(2)
Condițiile sanitare și sanitar-veterinare de import și cerințele de certificare aplicabile importurilor de lapte și produse lactate destinate consumului uman din țările care figurează pe lista menționată anterior au fost stabilite respectiv prin Deciziile 95/342/CE (5) și 95/343/CE (6) ale Comisiei, astfel cum au fost modificate ultima dată prin Decizia 97/115/CE (7).
(3)
Comisia a primit de la anumite țări terțe liste cu unități, precum și garanții că respectivele unități respectă toate cerințele de sănătate comunitare și că, în cazul în care una dintre ele nu respectă aceste cerințe, exporturile sale către Comunitatea Europeană se suspendă.
(4)
Comisia a primit de la anumite țări terțe planuri și programe relevante de monitorizare a reziduurilor din laptele și produsele lactate destinate consumului uman, în conformitate cu cerințele Directivei 96/23/CE (8).
(5)
Decizia 97/252/CE (9) a Comisiei, astfel cum a fost modificată ultima dată prin Decizia 1999/52/CE (10), stabilește liste provizorii ale unităților din țările terțe din care statele membre autorizează importurile de lapte și produse lactate destinate consumului uman.
(6)
Anumite țări terțe au notificat modificări ale listelor cu unități din Decizia 97/252/CE și au furnizat Comisiei garanții suficiente potrivit cărora unitățile notificate respectă cerințele de sănătate comunitare relevante pentru exportul către Comunitate.
(7)
Statele membre au fost informate cu privire la respectivele modificări prin procedura prevăzută la articolul 5 din Decizia 95/408/CE.
(8)
Oficiul Alimentar și Veterinar a efectuat inspecții în majoritatea țărilor care figurau pe listele respective și a vizitat un eșantion reprezentativ de unități, pentru a verifica conformitatea acestora cu cerințele comunitare și validitatea garanțiilor furnizate de autoritățile competente.
(9)
În conformitate cu articolul 2 alineatul (4) din Decizia 95/408/CE, unitățile din țări terțe în care Comisia nu a efectuat încă controale la fața locului dar care întrunesc toate celelalte condiții prevăzute la articolul 2 alineatul (1) pot fi înscrise pe liste. Cu toate acestea, importurile din unitățile respective nu pot beneficia de controale fizice reduse.
(10)
În conformitate cu articolul 5 alineatul (4) din Decizia 95/408/CE, Comisia adoptă cu regularitate deciziile necesare pentru a actualiza listele cu unități și publică aceste decizii în Jurnalul Oficial al Comunităților Europene.
(11)
Măsurile prevăzute de prezenta decizie sunt conforme cu avizul Comitetului permanent veterinar,
ADOPTĂ PREZENTA DECIZIE:
Articolul 1
Anexa la Decizia 97/252/CE se înlocuiește cu anexa la prezenta decizie.
Articolul 2
Prezenta decizie se adresează statelor membre.
Adoptată la Bruxelles, 15 februarie 2001.